Mrkvovité

Mrkvovité alebo zelerovité (lat. Apiaceae alebo Daucaceae) alebo staršie okolíkaté (lat. Umbelliferae) je čeľaď dvojklíčnolistových rastlín z radu mrkvotvaré/zelerotvaré (Apiales).

Do čeľade patria napríklad rody: mrkva (Daucus), zeler (Apium), petržlen (Petroselinum), paštrnák (Pastinaca), fenikel (Foeniculum), kôpor (Anethum), rasca (Carum), koriander (Coriandrum), bedrovník (Pimpinella), angelika (Angelica), boľševník (Heracleum), bolehlav (Conium), trebuľka (Anthriscus), žindava (Saniculum), kotúč (Eryngium), azorelka (Azorella), mekinleja (Mackinlaya), centela (Centella) a mnohé ďalšie (celkovo asi 450 rodov).

Systematika 
čeľaď mrkvovité (Apiaceae):
rod Platysace - staršie zaraďovaný do Mackinlayoideae
podčeľaď mekinlejovaté (Mackinlayoideae)
rod Klotzschia
podčeľaď azorelkovaté (Azorelloideae)
rod Hermas - staršie zaraďovaný do Azorelloideae
podčeľaď mrkvovaté/staršie: zelerovaté (Apioideae) v širšom zmysle
podčeľaď žindavovaté (Saniculoidea)
podčeľaď mrkvovaté/staršie: zelerovaté (Apioideae) v užšom zmysle

V minulosti sa do tejto čeľade niekedy zaraďoval napríklad aj rod pupkovník (Hydrocotyle; dnes patrí do čeľade aralkovité - Araliaceae), a naopak sa do tejto čeľade niekedy nezaraďovala časť dnešných podčeľadí mekinlejovaté a azorelkovaté.

Rozšírenie 
Čeľaď je rozšírená po celom svete, najmä v miernom pásme severnej pologule.

Charakteristika 
Do čeľade patria kry, polokry, vzácne stromy, ale najmä byliny s dutými, článkovanými a ryhovanými stonkami. 

Kvety sú obyčajne malé, zložené do súkvetia, ktorým je najčastejšie zložený okolík. Plod je rozdelený na nažky (dvojnažka), zriedkavo ide o kôstkovicu.

Zdroje

Zelerovité